LEDER: Vegard Ulvang er leder i den internasjonale langrennskomiteen. Han har deltatt på møter i Zürich denne uken. Foto: Åserud, Lise / NTB scanpix

– Vi har blitt enige om å innføre et makstak på hvor mange utøvere fra en nasjon som vil få dekket reise og opphold i forbindelse med verdenscup, sier Vegard Ulvang, leder i den internasjonale langrennskomiteen, til NRK.

Fra og med sesongen 2016/2017 vil ingen nasjoner få dekt utgifter for mer enn seks løpere for hvert verdenscuprenn.

– Norge kan f.eks. stille med elleve løpere i et sprintverdenscuprenn for herrer. Da må de betale for fem, sier Ulvang.

Til nå, og det som gjelder den kommende sesongen, har det vært slik at verdenscuparrangørene har dekket reise og opphold for de 30 best seedede løperne i henholdsvis sprint og distanse for begge kjønn.

– På grunn av hvor suverene nordmennene har vært de siste årene, så har jo store deler av disse pengene gått til norske løpere, sier Ulvang.

– Flere får en del av potten

For å begrense den norske dominansen i langrennssporten varslet FIS allerede i desember at tiltak ville bli satt i gang. Under FIS-vårmøtet i juni ble blant annet forslaget om en omfordeling fra arrangørene til de ulike nasjonene, lagt på bordet.

Denne uken har FIS hatt møte i Zürich.

– Vi har vedtatt at det kun er de 15 beste i verdenscupen som får dekt reise og opphold av arrangøren. De resterende pengene i potten fordeles på de ti beste nasjonene. Det blir ikke mye, men ett lite bidrag etter et ønske om å støtte flere nasjoner, forklarer Ulvang.

FORNØYD: Landslagssjef Vidar Løfshus fryktet endringene skulle bli mer dramatiske. Foto: Pedersen, Terje / NTB scanpix

– Norge får dekket utgiftene for litt færre utøvere, mens flere nasjoner får en del av potten, sier Ulvang.

Fryktet store konsekvenser

– Dette er ikke så dramatisk som vi fryktet, sier landslagssjef Vidar Løfshus til NRK.

Han tror vedtaket vil få en viss konsekvens, men ser ikke mørkt på de nye reglene.

– Da vi fikk se forslaget i sommer, så det ut som makstaket skulle bli fire. Da kunne det blitt snakk om over en million i ekstrakostnader. Nå skal jeg først sette opp budsjettet mitt, men det blir nok ikke mer enn noen få hundre tusen ekstra, sier landslagssjefen, forteller Løfshus.

Arrangerer juniorløp i Holmenkollen

Ulvang er opptatt av å trekke frem noe helt annet som ble vedtatt på møtet i Zürich.

– Den største utfordringen sporten står ovenfor er å få rekruttert nye løpere, og da særlig fra Mellom-Europa. Derfor har vi bestemt at det skal arrangeres et juniorløp i før femmila i Kollen i februar.

– Ifølge de som sitter sammen med meg i komiteen, så er det den største opplevelsen du kan gi en ung løpere, avslutter Ulvang.